དང་པོ་ལ་གཉིས། སྒྲུབ་པ་དང་། སུན་འབྱིན་ནོ། དང་པོ་ལ་གཉིས། སྟོན་བྱེད་ངག་གི་རང་བཞིན། བསྟན་བྱ་དོན་གྱི་
རང་བཞིན་ནོ། དང་པོ་ནི་བསྟན་ཟིན། གཉིས་པ་བསྟན་བྱ་དོན་གྱི་རང་བཞིན་ལ་གཉིས། ཤུགས་ལ་བསྟན་བྱ་བསྒྲུབ་
བྱ་དང་། དངོས་སུ་བསྟན་བྱ་གཏན་ཚིགས་ཀྱི་རང་བཞིན་ནོ། དང་པོ་ནི་བསྟན་ཟིན། གཉིས་པ་དངོས་སུ་བསྟན་བྱ་
གཏན་ཚིགས་ཀྱི་རང་བཞིན་ལ་གསུམ། གཏན་ཚིགས་ཀྱི་རང་བཞིན་སྤྲོས་པ་དང་བཅས་ཏེ་བཤད། གཏན་ཚིགས་
ལྟར་སྣང་བཤད། དཔེ་གཏན་ཚིགས་ཀྱི་དོན་གྱི་ནང་དུ་འདུས་པར་བསྟན་པའོ། དང་པོ་ལ་གསུམ། མཚམས་སྦྱར།
མདོ་དྲངས། མདོ་དོན་བཤད་པའོ། དང་པོ་གཉིས་ནི་བསྟན་ཟིན། གསུམ་པ་མདོ་དོན་བཤད་པ་ལ་གསུམ། ཕྱོགས་
ཆོས་ཅན་གྱི་རབ་ཏུ་དབྱེ་བ་དང་། དགུར་ཕྱེ་བའི་དགོས་པ་དང་། རྟགས་ཡང་དག་གསུམ་དུ་མ་འདུས་པའི་རྩོད་
པ་སྤང་བའོ། དང་པོ་ལ་ལྔ། ཕྱོགས་ཆོས་ཀྱི་མཚན་ཉིད། མཚན་ཉིད་དེ་ལྡན་གྱི་རབ་དབྱེ། ཕྱེ་བའི་དོན་གྱི་ནུས་
པ་བསམ། ནུས་ལྡན་གཏན་ཚིགས་དཔེར་བརྗོད། དཔེ་ཅན་ལྟོས་གཞི་ལ་རྩོད་པ་སྤང་བའོ། དེ་དག་ལས་དང་པོ་
གསུམ་ནི་བསྟན་ཟིན་ནས། བཞི་པ་ནུས་ལྡན་གཏན་ཚིགས་དཔེར་བརྗོད་པ་ནི། ཕྱོགས་ཀྱི་ཆོས་དགུ་བསྟན་པ་དེ་དག་
ནི་གཞལ་བྱ་ཡིན་པའི་ཕྱིར་རྟག་གོ ། བྱས་པའི་ཕྱིར་མི་རྟག་གོ། མི་རྟག་པའི་ཕྱིར་རྩོལ་བ་ལས་བྱུང་བའོ། བྱས་པའི་
ཕྱིར་རྟག་གོ ། གསོན་པའི་ལུས་ནི་བདག་དང་བཅས་པ་ཡིན་ཏེ། སྲོག་ལ་སོགས་པ་དང་ལྡན་པའི་ཕྱིར་རོ། རྩོལ་བ་
ལས་བྱུང་བའི་ཕྱིར་རྟག་གོ ། མི་རྟག་པའི་ཕྱིར་རྩོལ་བ་ལས་མ་བྱུང་བའོ། མི་རྟག་སྟེ་རྩོལ་བ་ལས་བྱུང་བའི་ཕྱིར་རོ།